title: Deċiżjoni tal-Kummissjoni (UE) 2018/1927 tal-5 ta' Diċembru 2018 li tistabbilixxi regoli interni dwar l-ipproċessar ta' data personali mill-Kummissjoni Ewropea fil-qasam tal-kompetizzjoni b'rabta mad-dispożizzjoni ta' informazzjoni lis-suġġetti tad-data u r-restrizzjoni ta' ċerti drittijiet

text:
                  10.12.2018

                  MT

                  Il-Ġurnal Uffiċjali tal-Unjoni Ewropea

                  L 313/39

         DEĊIŻJONI TAL-KUMMISSJONI (UE) 2018/1927
         tal-5 ta' Diċembru 2018
         li tistabbilixxi regoli interni dwar l-ipproċessar ta' data personali mill-Kummissjoni Ewropea fil-qasam tal-kompetizzjoni b'rabta mad-dispożizzjoni ta' informazzjoni lis-suġġetti tad-data u r-restrizzjoni ta' ċerti drittijiet
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 249(1) tiegħu,
         Billi:

                     (1)

                     Il-Kummissjoni tmexxi investigazzjonijiet amministrattivi għall-iskop tal-infurzar tar-regoli tal-kompetizzjoni f'konformità mat-Trattat u l-leġiżlazzjoni sekondarja kif ukoll ftehimiet internazzjonali adottati għal dak l-iskop (1). Għal dak il-għan hija teżerċita setgħat ta' investigazzjoni u infurzar (inklużi attivitajiet operazzjonali relatati) fl-oqsma ta' antitrust, il-kontroll tal-fużjonijiet u l-kontroll tal-għajnuna mill-Istat mogħtija lill-Kummissjoni mill-atti rilevanti tal-Unjoni.

                     (2)

                     L-investigazzjonijiet tal-Kummissjoni u l-attivitajiet ta' infurzar fil-qasam tal-kompetizzjoni li għandhom fil-mira l-impriżi jew l-Istati Membri li huma soġġetti għar-regoli tal-kompetizzjoni tat-Trattat, u mhux persuni fiżiċi bħala tali. Madankollu, matul l-investigazzjonijiet tal-kompetizzjoni, inevitabbilment tiġi pproċessata data personali fis-sens tal-Artikolu 3(1) tar-Regolament (UE) 2018/1725 tal-Parlament Ewropew u tal-Kunsill (2) fis-sens tal-Artikolu 3(3) tar-Regolament (UE) 2018/1725. Il-Kummissjoni teħtieġ li tipproċessa tali data personali biex twettaq il-kompiti assenjati lilha bħala l-awtorità pubblika li tinforza r-regoli tal-kompetizzjoni tal-Unjoni. Investigazzjoni fil-qasam tal-antitrust, il-kontroll tal-fużjonijiet u kontroll tal-għajnuna mill-Istat, u l-infurzar tar-regoli tal-kompetizzjoni jikkostitwixxu monitoraġġ, spezzjoni jew funzjonijiet regolatorji marbuta mal-eżerċizzju ta' awtorità uffiċjali fil-każijiet imsemmija fl-Artikolu 25(1)(c) u (g) tar-Regolament (UE) 2018/1725. Dawn l-attivitajiet iservu għall-promozzjoni u l-protezzjoni ta' suq intern kompetittiv, li b'hekk jissalvagwardja interess ekonomiku u finanzjarju importanti tal-Unjoni u tal-Istati Membri.

                     (3)

                     Għall-għan tal-investigazzjoni tagħha u tal-attivitajiet ta' infurzar fl-oqsma tal-antitrust, il-kontroll tal-fużjonijiet u l-kontroll tal-għajnuna mill-Istat, il-Kummissjoni tipproċessa data personali miksuba jew riċevuta minn persuni ġuridiċi u fiżiċi, Stati Membri u entitajiet oħra (bħal Awtoritajiet Nazzjonali tal-Kompetizzjoni, korpi regolatorji u awtoritajiet u korpi pubbliċi oħrajn), l-awtoritajiet tal-kompetizzjoni ta' pajjiżi terzi u entitajiet u organizzazzjonijiet internazzjonali. Matul investigazzjonijiet tal-kompetizzjoni u attivitajiet ta' infurzar, kemm jekk taġixxi fuq inizjattiva tagħha stess kif ukoll fuq il-bażi ta' reazzjoni li tirċievi, il-Kummissjoni tista' wkoll tipproċessa data personali miksuba jew riċevuta minn sorsi disponibbli pubblikament (pereżempju, fil-kuntest tal-monitoraġġ tas-suq jew attivitajiet ta' skrining), minn sorsi anonimi (pereżempju, l-informaturi) jew minn sorsi identifikati (pereżempju, l-ilmentaturi) li jirrikjedu protezzjoni tal-identità tagħhom.

                     (4)

                     Il-Kummissjoni tista', min-naħa tagħha, tittrażmetti data personali lil persuni ġuridiċi jew fiżiċi (pereżempju, fil-kuntest tal-aċċess għall-proċedura tal-fajl), lill-Awtoritajiet Nazzjonali tal-Kompetizzjoni u awtoritajiet u korpi oħra fil-kuntest ta' kooperazzjoni bilaterali jew multilaterali ma' Stati Membri jew awtoritajiet ta' pajjiżi terzi u organizzazzjonijiet, kif meħtieġ u xieraq biex teżerċita s-setgħat tagħha, biex tħares id-drittijiet tad-difiża lill-partijiet soġġetti għall-proċedimenti tal-Kummissjoni u biex tiżgura l-applikazzjoni effiċjenti u effettiva tar-regoli ta' kompetizzjoni tal-Unjoni.

                     (5)

                     L-attivitajiet tal-ipproċessar tad-data personali, fis-sens tal-Artikolu 3(3) tar-Regolament (UE) 2018/1725, imwettqa waqt attivitajiet ta' investigazzjoni u infurzar fil-qasam tal-kompetizzjoni, jistgħu jsiru anki qabel ma l-Kummissjoni formalment tibda proċedimenti, jistgħu jkomplu matul l-immaniġġjar tal-investigazzjoni u jkomplu anki wara l-għeluq formali ta' investigazzjoni (pereżempju, għal raġunijiet ta' monitoraġġ tas-suq jew tal-konformità jew attivitajiet ta' skrining, li jivvalutaw il-ħtieġa għal bidu ġdid ta' attivitajiet investigattivi, proċedimenti legali, eċċ.).

                     (6)

                     Pereżempju, id-data personali pproċessata mill-Kummissjoni hija data ta' identifikazzjoni, data ta' kuntatt, data professjonali, u data relatata jew ippreżentat b'rabta mal-materja tas-suġġett tal-investigazzjoni jew il-proċedura. Id-data personali maħżuna f'ambjent elettroniku sigur biex tevita aċċess illegali jew trasferiment ta' data lil persuni li m'għandhomx jeħtieġu li jkunu jafu. Id-data personali tinżamm fis-servizzi tal-Kummissjoni responsabbli mill-investigazzjoni għaż-żmien neċessarju għall-investigazzjoni, biex tiġi evalwata l-ħtieġa għal bidu ġdid ta' attivitajiet investigattivi, matul il-proċedura amministrattiva, u tul kwalunkwe proċedimenti ta' reviżjoni ġudizzjarja sussegwenti, u l-perjodu ta' ritenzjoni amministrattiva ta' wara l-għeluq definittiv il-fajl. Fi tmiem il-perjodu ta' ritenzjoni, l-informazzjoni relatata mal-każ, inkluża data personali tiġi trasferita fl-arkivji storiċi tal-Kummissjoni (3).

                     (7)

                     Filwaqt li twettaq il-kompiti tagħha, il-Kummissjoni hija obbligata li tirrispetta d-drittijiet ta' persuni fiżiċi b'rabta mal-ipproċessar ta' data personali rikonoxxuta mill-Artikolu 8(1) tal-Karta tad-Drittijiet Fundamentali tal-Unjoni Ewropea u mill-Artikolu 16(1) tat-Trattat. Fl-istess ħin, il-Kummissjoni hija responsabbli għall-infurzar tar-regoli dwar il-kompetizzjoni, li jirrikjedi li l-Kummissjoni twettaq investigazzjonijiet f'waqthom, filwaqt li jkunu rispettati r-regoli ta' kunfidenzjalità u segretezza (4) professjonali kif ukoll id-drittijiet tad-difiża tal-partijiet soġġetti għall-investigazzjonijiet tagħha (5), u d-drittijiet ta' individwi li jeħtieġu l-protezzjoni tal-identità tagħhom.

                     (8)

                     F'ċerti ċirkustanzi, huwa meħtieġ li jiġu rrikonċiljati d-drittijiet tas-suġġetti tad-data skont ir-Regolament (UE) 2018/1725 mal-ħtiġijiet ta' investigazzjonijiet u attivitajiet ta' infurzar, kif ukoll b'rispett sħiħ għad-drittijiet fundamentali u l-libertajiet ta' suġġetti oħra tad-data. F'dan is-sens, l-Artikolu 25 tar-Regolament (UE) 2018/1725 jipprovdi lill-Kummissjoni l-possibbiltà li tirrestrinġi l-applikazzjoni tal-Artikoli 14 sa 22 u 35, kif ukoll l-Artikolu 4 tiegħu, sa fejn id-dispożizzjonijiet tiegħu jikkorrispondu għad-drittijiet u l-obbligi previsti fl-Artikoli 14 sa 22 ta' dak ir-Regolament.

                     (9)

                     Dawn ir-regoli interni jenħtieġ li jkopru l-operazzjonijiet tal-ipproċessar kollha mwettqa mill-Kummissjoni fit-twettiq tas-setgħat tagħha ta' investigazzjoni, kemm jekk taġixxi fuq inizjattiva tagħha stess kif ukoll jekk taġixxi fuq il-bażi ta' input riċevut, u l-infurzar u l-attivitajiet operazzjonali relatati fl-oqsma tal-antitrust, il-kontroll tal-fużjonijiet u kontroll tal-għajnuna mill-Istat kull meta l-eżerċizzju tad-drittijiet tas-suġġetti tad-data jistgħu jipperikolaw it-twettiq ta' investigazzjonijiet jew attivitajiet ta' infurzar. Dawn ir-regoli jenħtieġ li japplikaw għall-operazzjonijiet tal-ipproċessar imwettqa qabel il-bidu formali tal-proċedimenti, waqt it-trattament ta' investigazzjonijiet kif ukoll wara l-għeluq formali ta' investigazzjonijiet, inkluż l-ipproċessar ta' data fil-kuntest ta' kooperazzjoni bilaterali jew multilaterali mal-Awtoritajiet Nazzjonali tal-Kompetizzjoni, l-Istati Membri jew awtoritajiet u organizzazzjonijiet ta' pajjiżi terzi.

                     (10)

                     Biex tikkonforma mal-Artikoli 14, 15 u 16 tar-Regolament (UE) 2018/1725, il-Kummissjoni jenħtieġ li tinforma lill-individwi kollha bl-attivitajiet tagħha li jinvolvu l-ipproċessar tad-data personali tagħhom u dwar id-drittijiet tagħhom b'mod trasparenti u koerenti fil-forma ta' avviżi ta' protezzjoni tad-data ppubblikati fuq is-sit web tal-Kummissjoni.

                     (11)

                     Mingħajr preġudizzju għall-Artikoli 14(5) u 16(5) tar-Regolament (UE) 2018/1725,m Il-Kummissjoni, skont il-bażi tal-Artikolu 25 ta' dak ir-Regolament hija kapaċi tirrestrinġi d-dispożizzjoni ta' informazzjoni lis-suġġetti tad-data u l-applikazzjoni ta' drittijiet oħrajn tas-suġġetti tad-data biex tipproteġi l-investigazzjonijiet ta' kompetizzjoni tagħha stess u l-infurzar tar-regoli tal-kompetizzjoni, investigazzjonijiet u proċedimenti tal-awtoritajiet tal-kompetizzjoni tal-Istati Membri, l-għodod u l-metodi ta' investigazzjoni, kif ukoll id-drittijiet ta' persuni oħra relatati mal-investigazzjonijiet tiegħu.

                     (12)

                     Barra minn hekk, biex tinżamm il-kooperazzjoni effettiva jista' jkun meħtieġ għall-Kummissjoni li tirrestrinġi l-applikazzjoni tad-drittijiet tas-suġġetti tad-data biex tipproteġi l-attivitajiet ta' pproċessar ta' istituzzjonijiet, korpi, uffiċċji u aġenziji oħra tal-UE jew tal-awtoritajiet tal-Istati Membri. Għal dak il-għan, il-Kummissjoni jenħtieġ li tikkonsulta lil dawk is-servizzi, l-istituzzjonijiet, il-korpi, l-uffiċċji, l-aġenziji u l-awtoritajiet rilevanti, fuq raġunijiet li jimponi restrizzjonijiet u l-ħtieġa u l-proporzjonalità tar-restrizzjonijiet.

                     (13)

                     Il-Kummissjoni tista' wkoll ikollha tirrestrinġi l-għoti ta' informazzjoni lis-suġġetti tad-data u l-applikazzjoni ta' drittijiet oħra tas-suġġetti tad-data fir-rigward ta' data personali riċevuta minn pajjiżi terzi jew organizzazzjonijiet internazzjonali, biex tikkoopera ma' dawk il-pajjiżi jew l-organizzazzjoni u b'hekk tissalvagwardja l-għan importanti ta' interess pubbliku ġenerali tal-Unjoni. Madankollu, f'ċerti ċirkustanzi l-interess jew id-drittijiet fundamentali tas-suġġett tad-data jistgħu jegħlbu l-interess tal-kooperazzjoni internazzjonali.

                     (14)

                     Għalhekk, il-Kummissjoni identifikat ir-raġunijiet elenkati fl-Artikolu 25(1)(c), (g) u (h) tar-Regolament (UE) 2018/1725 bħala r-raġunijiet għal restrizzjoni skont l-Artikolu 25 tar-Regolament li jistgħu jkunu meħtieġa biex japplikaw għal operazzjonijiet tal-ipproċessar tad-data mwettqa fil-qafas tal-attivitajiet investigattivi u ta' infurzar tal-Kummissjoni fil-qasam tal-kompetizzjoni, li jinkludu l-antitrust, il-kontroll tal-fużjonijiet u kontroll tal-għajnuna mill-Istat.

                     (15)

                     Il-Kummissjoni jenħtieġ li tittratta r-restrizzjonijiet kollha b'mod trasparenti u tirreġistra kull applikazzjoni ta' restrizzjonijiet fis-sistema ta' reġistrazzjoni korrispondenti.

                     (16)

                     Skont l-Artikolu 25(8) tar-Regolament (UE) 2018/1725, il-kontrolluri jistgħu jiddiferu jew jieqfu milli jipprovdu informazzjoni dwar ir-raġunijiet għall-applikazzjoni ta' restrizzjoni lis-suġġett tad-data jekk l-għoti ta' dik l-informazzjoni kollha fl-ebda każ ma jikkompromettix il-finijiet tar-restrizzjoni. Dan, b'mod partikolari, huwa l-każ tar-restrizzjonijiet għad-drittijiet previsti fl-Artikoli 16 u 35 tar-Regolament (UE) 2018/1725. Biex jiġi żgurat li d-drittijiet tas-suġġett tad-data skont l-Artikoli 16 u 35 tar-Regolament (UE) 2018/1725 jkunu ristretti biss sakemm idumu r-raġunijiet għal din ir-restrizzjoni, il-Kummissjoni jenħtieġ li twettaq rieżami regolari tal-pożizzjoni tagħha u fl-għeluq tal-investigazzjoni rilevanti.

                     (17)

                     Fejn tiġi applikata restrizzjoni ta' drittijiet oħra tas-suġġetti tad-data, il-kontrollur jenħtieġ li jivvaluta fuq bażi ta' każ b'każ jekk il-komunikazzjoni tar-restrizzjoni tikkompromettix l-għan tagħha. Il-kontrollur huwa s-servizz inkarigat mill-politika tal-kompetizzjoni fil-Kummissjoni.

                     (18)

                     L-Uffiċjal tal-Protezzjoni tad-Data tal-Kummissjoni jenħtieġ li jwettaq rieżami indipendenti tal-applikazzjoni ta' restrizzjonijiet, bil-għan li tiġi żgurata l-konformità ma' din id-Deċiżjoni.

                     (19)

                     Din id-Deċiżjoni hija adottata għall-finijiet tal-Artikolu 25 tar-Regolament (UE) 2018/1725 u jenħtieġ li tidħol fis-seħħ fl-istess waqt bħar-Regolament biex tiġi żgurata ċ-ċertezza legali.

                     (20)

                     Il-Kontrollur Ewropew tal-Protezzjoni tad-Data ġie kkonsultat.

               ADOTTAT DIN ID-DEĊIŻJONI:

            Artikolu 1
            Suġġett u kamp ta' applikazzjoni

               1.   Din id-Deċiżjoni tistabbilixxi r-regoli li għandhom jiġu segwiti mill-Kummissjoni biex is-suġġetti tad-data jkunu infurmati dwar l-ipproċessar tad-data tagħhom f'konformità mal-Artikoli 14, 15 u 16 tar-Regolament (UE) 2018/1725, fil-qafas tal-attivitajiet tagħha fil-qasam tal-kompetizzjoni.
               Hija tistabbilixxi wkoll il-kundizzjonijiet li taħthom il-Kummissjoni tista' tirrestrinġi l-applikazzjoni tal-Artikoli 4, 14 sa 17, 19, 20 u 35 tar-Regolament (UE) 2018/1725, skont l-Artikolu 25 tiegħu.

               2.   Din id-Deċiżjoni tapplika għall-ipproċessar ta' data personali mill-Kummissjoni għall-fini ta' jew relatata mal-attivitajiet imwettqa biex isiru l-kompiti tagħha skont l-Artikoli 101 sa 109 tat-Trattat.

            Artikolu 2
            Eċċezzjonijiet u restrizzjonijiet applikabbli

               1.   Fejn il-Kummissjoni teżerċita d-dmirijiet tagħha fir-rigward tad-drittijiet tas-suġġetti tad-data skont ir-Regolament (UE) 2018/1725, għandha tqis jekk tapplikax xi waħda mill-eċċezzjonijiet stipulati f'dak ir-Regolament.

               2.   Skont l-Artikoli 3 sa 7 ta' din id-Deċiżjoni, il-Kummissjoni tista' tirrestrinġi l-applikazzjoni tal-Artikoli 14 sa 17, 19, 20 u 35 tar-Regolament (UE) 2018/1725, kif ukoll l-Artikolu 4(1)(a) sa fejn id-dispożizzjonijiet tagħha jikkorrispondu mad-dritt u l-obbligi previsti fl-Artikoli 14 sa 17, 19, 20 u 35 tar-Regolament (UE) 2018/1725, meta l-eżerċizzju ta' dawk id-drittijiet u l-obbligi jkun ta' preġudizzju għall-għan ta' attivitajiet investigattivi u ta' infurzar tal-Kummissjoni, inkluż bl-iżvelar ta' għodod u metodi investigattivi tagħha, jew ikun jaffettwa b'mod ħażin id-drittijiet u l-libertajiet ta' suġġetti tad-data oħrajn.

               3.   Skont l-Artikoli 3 sa 7, il-Kummissjoni tista' tirrestrinġi d-drittijiet u l-obbligi msemmija fil-paragrafu 2 ta' dan l-Artikolu fir-rigward ta' data personali miksuba minn servizzi oħra tal-Kummissjoni jew istituzzjonijiet, korpi, aġenziji u uffiċċji oħra tal-Unjoni, l-awtoritajiet kompetenti tal-Istati Membri jew pajjiżi terzi jew minn organizzazzjonijiet internazzjonali, fiċ-ċirkostanzi li ġejjin:

                           (a)

                           fejn l-eżerċizzju ta' dawk id-drittijiet u l-obbligi jista' jiġi ristrett minn istituzzjonijiet, korpi, aġenziji u uffiċċji oħra tal-Unjoni, fuq il-bażi ta' atti oħra previsti fl-Artikolu 25 tar-Regolament (UE) 2018/1725 jew skont il-Kapitolu IX ta' dak ir-Regolament, jew f'konformità mar-Regolament (UE) 2016/794 tal-Parlament Ewropew u tal-Kunsill (6) jew ir-Regolament tal-Kunsill (UE) 2017/1939 (7);

                           (b)

                           fejn l-eżerċizzju ta' dawk id-drittijiet u l-obbligi jista' jiġi ristrett mill-awtoritajiet kompetenti tal-Istati Membri fuq il-bażi tal-atti msemmija fl-Artikolu 23 tar-Regolament (UE) 2016/679 tal-Parlament Ewropew u tal-Kunsill (8), jew skont miżuri nazzjonali li jittrasponu l-Artikoli 13(3), 15(3) jew 16(3) tad-Direttiva (UE) 2016/680 tal-Parlament Ewropew u tal-Kunsill (9);

                           (c)

                           fejn l-eżerċizzju ta' dawk id-drittijiet u l-obbligi jista' jipperikola l-kooperazzjoni tal-Kummissjoni ma' pajjiżi terzi jew organizzazzjonijiet internazzjonali fit-tmexxija tal-investigazzjonijiet tal-kompetizzjoni jew l-infurzar tad-deċiżjonijiet ta' kompetizzjoni.

                     Qabel ma' tapplika r-restrizzjonijiet fiċ-ċirkostanzi msemmija fil-punti (a) u (b) tal-ewwel subparagrafu, il-Kummissjoni għandha tikkonsulta l-istituzzjonijiet, korpi, aġenziji u uffiċċji rilevanti tal-Unjoni jew lill-awtoritajiet kompetenti tal-Istati Membri sakemm ma jkunx ċar għall-Kummissjoni li l-applikazzjoni ta' restrizzjoni hija pprovduta minn xi wieħed mill-atti msemmija f'dawk il-punti.
               Il-punt (c) tal-ewwel subparagrafu ma għandux japplika fejn l-interess tal-Kummissjoni li tikkoopera ma' pajjiżi terzi jew organizzazzjoni internazzjonali jkun megħlub mill-interessi jew id-drittijiet fundamentali u libertà tas-suġġetti tad-data.

               4.   Il-Paragrafi 1, 2 u 3 huma mingħajr preġudizzju għall-applikazzjoni ta' deċiżjonijiet oħrajn tal-Kummissjoni li jistabbilixxu regoli interni li jikkonċernaw id-dispożizzjoni ta' informazzjoni għas-suġġetti tad-data u r-restrizzjoni ta' ċerti drittijiet skont l-Artikolu 25 tar-Regolament (UE) 2018/1725 u l-Artikolu 23 tar-Regoli ta' Proċedura tal-Kummissjoni.

            Artikolu 3
            Dispożizzjoni ta' informazzjoni għas-suġġetti tad-data

               1.   Il-Kummissjoni għandha tippubblika fuq is-sit web tagħha l-avviżi tal-protezzjoni tad-data li jinformaw lis-suġġetti tad-data kollha bl-attivitajiet tagħha li jinvolvu l-ipproċessar tad-data personali tagħhom.

               2.   Mingħajr preġudizzju għall-Artikoli 14(5) u 16(5) tar-Regolament (UE) 2018/1725, fejn il-Kummissjoni tillimita, totalment jew parzjalment id-dispożizzjoni ta' informazzjoni lis-suġġetti tad-data, li d-data tagħhom tiġi pproċessata għal skopijiet ta' investigazzjoni ta' kompetizzjoni jew infurzar (inkluż attivitajiet operazzjonali relatati) għandha tniżżel u tirreġistra r-raġunijiet għar-restrizzjonijiet f'konformità mal-Artikolu 6.

            Artikolu 4
            Id-dritt ta' aċċess mis-suġġetti tad-data, id-dritt ta' tħassir u ta' restrizzjoni tal-ipproċessar

               1.   Fejn il-Kummissjoni tillimita totalment jew parzjalment id-dritt ta' aċċess għad-data min-naħa tas-suġġetti tad-data, id-dritt ta' tħassir jew id-dritt ta' restrizzjoni tal-ipproċessar kif imsemmi fl-Artikoli 17, 19 u 20 rispettivament tar-Regolament (UE) 2018/1725, għandha tinforma lis-suġġett tad-data kkonċernat, fit tweġiba tagħha għat-talba għal aċċess, tħassir jew restrizzjoni tal-ipproċessar, bir-restrizzjoni applikata u bir-raġuni prinċipali talli sar hekk, u bil-possibilità li jsir ilment mal-Kontrollur Ewropew għall-Protezzjoni tad-data jew li jintalab rimedju ġudizzjarju fil-Qorti tal-Ġustizzja tal-Unjoni Ewropea.

               2.   Id-dispożizzjoni tal-informazzjoni fir-rigward tar-raġunijiet għar-restrizzjoni msemmija fil-paragrafu 1 tista' titħassar sakemm ma tipperikolax l-iskop tar-restrizzjoni.

               3.   Il-Kummissjoni għandha tniżżel u tirreġistra r-raġunijiet għal tali restrizzjoni skont l-Artikolu 6.

               4.   Fejn id-dritt ta' aċċess ikun totalment jew parzjalment ristrett, is-suġġett tad-data għandu jeżerċita d-dritt tiegħu jew tagħha permezz ta' intermedjarju tal-Kontrollur Ewropew għall-Protezzjoni tad-Data, f'konformità mal-paragrafi 6, 7 u 8 tal-Artikolu 25 tar-Regolament (UE) 2018/1725.

            Artikolu 5
            Komunikazzjoni ta' ksur ta' data personali tas-suġġetti tad-data

            Fejn il-Kummissjoni tirrestrinġi l-komunikazzjoni ta' ksur ta' data personali għas-suġġett tad-data, kif imsemmi fl-Artikolu 35 tar-Regolament (UE) 2018/1725, għandha tniżżel u tirreġistra r-raġuni għar-restrizzjoni f'konformità mal-Artikolu 6 ta' din id-Deċiżjoni.

            Artikolu 6
            It-tniżżil u r-reġistrazzjoni ta' restrizzjonijiet

               1.   Il-Kummissjoni għandha tniżżel ir-raġunijiet għal kwalunkwe restrizzjoni applikata skont din id-Deċiżjoni, inkluża valutazzjoni tal-ħtieġa u l-proporzjonalità ta' tali restrizzjoni.

               2.   Għal dak il-għan, ir-reġistru għandu jindika kif l-eżerċizzju tad-dritt jipperikola l-għan tal-investigazzjoni tal-Kummissjoni u l-attivitajiet ta' infurzar, jew tar-restrizzjonijiet applikati skont l-Artikolu 2(2) jew (3), jew li jista' jaffettwa b'mod ħażin id-drittijiet u l-libertajiet ta' suġġetti tad-data oħrajn.

               3.   It-tniżżil u fejn applikabbli id-dokumenti li fihom elementi fattwali u legali sottostanti għandhom jiġu rreġistrati. Dawn għandhom isiru disponibbli għall-Kontrollur Ewropew għall-Protezzjoni tad-Data meta jintalbu.

            Artikolu 7
            Tul ta' żmien tar-restrizzjonijiet

               1.   Restrizzjonijiet imsemmija fl-Artikoli 3, 4 u 5 għandhom ikomplu japplikaw sakemm jibqgħu applikabbli r-raġunijiet li jiġġustifikawhom.

               2.   Fejn ir-raġunijiet għal restrizzjoni msemmija fl-Artikolu 3 jew 5 ma jkunux għadhom japplikaw, il-Kummissjoni għandha tneħħi r-restrizzjoni u tagħti r-raġuni għar-restrizzjoni lis-suġġett tad-data. Fl-istess ħin, il-Kummissjoni għandha tinforma lis-suġġett tad-data bil-possibbiltà li jressaq ilment quddiem il-Kontrollur Ewropew għall-Protezzjoni tad-Data f'kull ħin, jew li jitlob rimedju ġudizzjarju fil-Qorti tal-Ġustizzja tal-Unjoni Ewropea.

               3.   Il-Kummissjoni għandha twettaq rieżami tal-applikazzjoni tar-restrizzjonijiet imsemmija fl-Artikoli 3 u 5 kull sena u fl-għeluq tal-investigazzjoni inkwistjoni.

            Artikolu 8
            Rieżami mill-Uffiċjal tal-Protezzjoni tad-Data

               1.   L-Uffiċjal tal-Protezzjoni tad-Data għandu jiġi infurmat mingħajr dewmien żejjed kull meta d-drittijiet tas-suġġett tad-data jiġu ristretti f'konformità ma' din id-Deċiżjoni. Meta jitlob dan, l-Uffiċjal tal-Protezzjoni tad-Data għandu jkun ipprovdut b'aċċess għar-rekord u għal kwalunkwe dokumenti li fihom elementi fattwali u legali sottostanti.

               2.   L-Uffiċjal tal-Protezzjoni tad-Data jista' jitlob rieżami tar-restrizzjoni. L-Uffiċjal tal-Protezzjoni tad-Data għandu jkun infurmat dwar l-eżitu tar-rieżami mitlub.

            Artikolu 9
            Dħul fis-seħħ
            Din id-Deċiżjoni għandha tidħol fis-seħħ fil-jum tad-dħul fis-seħħ tar-Regolament (UE) 2018/1725.

            Magħmul fi Brussell, il-5 ta' Diċembru 2018.

                  Għall-Kummissjoni

                  Il-President

               Jean-Claude JUNCKER

            (1)  Ara b'mod partikolari għall-Antitrust, ir-Regolament tal-Kunsill (KE) Nru 1/2003 tas-16 ta' Diċembru 2002 dwar l-implimentazzjoni tar-regoli fuq il-kompetizzjoni stabbiliti fl-Artikoli 81 u 82 tat-Trattat, ĠU L 1, 4.1.2003, p. 1), dwar il-kontroll tal-fużjonijiet ir-Regolament tal-Kunsill (KE) Nru 139/2004 tal-20 ta' Jannar 2004 dwar il-kontroll ta' konċentrazzjonijiet bejn impriżi (ir-Regolament tal-KE dwar l-Għaqdiet), (ĠU L 24, 29.1.2004, p. 1), u l-Għajnuna mill-Istat ir-Regolament tal-Kunsill (UE) 2015/1589 tat-13 ta' Lulju 2015 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea, (ĠU L 248, 24.9.2015, p. 9).

            (2)  Ir-Regolament (UE) 2018/1725 tal-Parlament Ewropew u tal-Kunsill tat-23 ta' Ottubru 2018 dwar il-protezzjoni ta' persuni fiżiċi fir-rigward tal-ipproċessar ta' data personali mill-istituzzjonijiet, mill-korpi, mill-uffiċċji u mill-aġenziji tal-Unjoni u dwar il-moviment liberu ta' tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39). L-ipproċessar fit-tifsira tal-Artikolu 3(3) tar-Regolament (UE) 2018/1725 jinkludi wkoll sitwazzjoni fejn il-Kummissjoni tirċievi data personali b'mod volontarju ppreżentata lilha volontarjament.

            (3)  Ir-ritenzjoni tal-fajls fil-Kummissjoni hija regolata mil-lista komuni ta' ritenzjoni, dokument regolat (l-aħħar verżjoni hija SEC (2012)713) fil-forma ta' skeda ta' ritenzjoni li tistabbilixxi l-perjodi ta' ritenzjoni għat-tipi differenti ta' fajls tal-Kummissjoni.

            (4)  Ara b'mod partikolari l-Artikolu 339 tat-Trattat, kif ukoll l-Artikolu 28 tar-Regolament (KE) Nru 1/2003; l-Artikolu 15(4) tar-Regolament tal-Kummissjoni (KE) Nru 773/2004 tas-7 ta' April 2004 dwar it-tmexxija ta' proċeduri mill-Kummissjoni skond l-Artikolu 81 sa 82 tat-Trattat tal-KE (ĠU L 123, 27.4.2004, p. 18); l-Artikolu 17 tar-Regolament (KE) Nru 139/2004 u l-Artikolu 18 tar-Regolament tal-Kunsill (KE) Nru 802/2004 tal-21 ta' April 2004 li jimplementa r-Regolament tal-Kunsill (KE) Nru 139/2004 dwar il-kontroll tal-konċentrazzjonijiet bejn l-impriżi (ĠU L 133, 30.4.2004, p. 1); l-Artikoli 30 u 31 tar-Regolament (UE) 2015/1589; dikjarazzjonijiet meħtieġa dwar il-formoli ta' notifika ta' għajnuna mill-Istat bħala annessi għar-Regolament (KE) Nru 794/2004 fil-forma emendata tiegħu.

            (5)  L-implimentazzjoni tad-drittijiet tas-suġġetti tad-data skont ir-Regolament (UE) 2018/1725 u l-konformità mal-obbligi tal-kontrolluri tad-data taħt dak ir-Regolament ma taffettwax it-trattament min-naħa tal-Kummissjoni tad-drittijiet ta' difiża tal-partijiet soġġetti għall-proċedimenti ta' kompetizzjoni. L-integrità u l-awtentiċità tal-evidenza fil-fajl miġbur matul l-investigazzjonijiet tal-kompetizzjoni għalhekk ma jistgħux jiġu kompromessi mit-tibdil ta' dokumenti riċevuti jew miġbura skont ir-regoli proċedurali applikabbli fil-qasam tal-kompetizzjoni.

            (6)  Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).

            (7)  Ir-Regolament tal-Kunsill (UE) 2017/1939 tat-12 ta' Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”, ĠU L 283, 31.10.2017, p. 1).

            (8)  Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).

            (9)  Id-Direttiva (UE) 2016/680 tal-Parlament Ewropew u tal-Kunsill tas-27 ta' April 2016 dwar il-protezzjoni ta' persuni fiżiċi fir-rigward tal-ipproċessar ta' data personali mill-awtoritajiet kompetenti għall-finijiet ta' prevenzjoni, investigazzjoni, sejbien jew prosekuzzjoni ta' reati kriminali jew l-eżekuzzjoni ta' pieni kriminali, u dwar il-moviment liberu ta' tali data, u li tħassar id-Deċiżjoni Qafas tal-Kunsill 2008/977/ĠAI (ĠU L 119, 4.5.2016, p. 89).


title: Deċiżjoni tal-Kunsill tas-17 ta’ Diċembru 2018 li taħtar membru wieħed tal-Bord ta’ Tmexxija tal-Aġenzija Ewropea għas-Sustanzi Kimiċi

text:
                  21.12.2018

                  MT

                  Il-Ġurnal Uffiċjali tal-Unjoni Ewropea

                  C 460/11

         DEĊIŻJONI TAL-KUNSILL
         tas-17 ta’ Diċembru 2018
         li taħtar membru wieħed tal-Bord ta’ Tmexxija tal-Aġenzija Ewropea għas-Sustanzi Kimiċi
         (2018/C 460/09)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill tat-18 ta Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament tal-Kunsill (KEE) Nru 793/93 u r-Regolament tal-Kummissjoni (KE) Nru 1488/94 kif ukoll id-Direttiva tal-Kunsill 76/769/KEE u d-Direttivi tal-Kummissjoni 91/155/KEE, 93/67 KEE, 93/105/KE u 2000/21/KE (1), u b’mod partikolari l-Artikolu 79 tiegħu,
         Billi:

                     (1)

                     L-Artikolu 79 tar-Regolament (KE) Nru 1907/2006 jistipula li l-Kunsill għandu jaħtar rappreżentant wieħed minn kull Stat Membru bħala membri tal-Bord ta’ Tmexxija tal-Aġenzija Ewropea għas-Sustanzi Kimiċi (“il-Bord ta’ Tmexxija”).

                     (2)

                     Permezz tad-Deċiżjoni tiegħu tal-25 ta’ Settembru 2014 (2) il-Kunsill ħatar membru wieħed tal-Bord ta’ Tmexxija.

                     (3)

                     Il-Gvern tal-Kroazja informa lill-Kunsill bl-intenzjoni tiegħu li jinnomina r-rappreżentant Kroat attwali fil-Bord ta’ Tmexxija u ppreżenta nomina għal tieni mandat sas-26 ta’ Settembru 2022,

               ADOTTA DIN ID-DEĊIŻJONI:

            Artikolu 1
            Is-Sur Bojan VIDOVIĆ, ta’ nazzjonalità Kroata, imwieled fit-22 ta’ Mejju 1976, huwa b’dan maħtur membru tal-Bord ta’ Tmexxija tal-Aġenzija Ewropea għas-Sustanzi Kimiċi għall-perijodu mis-26 ta’ Settembru 2018 sas-26 ta’ Settembru 2022.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, is-17 ta’ Diċembru 2018.

                  Għall-Kunsill

                  Il-President

               E. KÖSTINGER

            (1)  ĠU L 396, 30.12.2006, p. 1.

            (2)  ĠU C 350, 25.9.2014, p.3.


title: Deċiżjoni tal-Kunsill (UE) 2018/2068 tad-29 ta' Novembru 2018 dwar l-iffirmar, f'isem l-Unjoni, tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Renju tal-Marokk, tal-Protokoll ta' Implimentazzjoni tiegħu u tal-iskambju ta' ittri li jakkumpanja l-Ftehim

text:
                  28.12.2018

                  MT

                  Il-Ġurnal Uffiċjali tal-Unjoni Ewropea

                  L 331/1

         DEĊIŻJONI TAL-KUNSILL (UE) 2018/2068
         tad-29 ta' Novembru 2018
         dwar l-iffirmar, f'isem l-Unjoni, tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Renju tal-Marokk, tal-Protokoll ta' Implimentazzjoni tiegħu u tal-iskambju ta' ittri li jakkumpanja l-Ftehim
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-Artikolu 218(5) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Fit-22 ta' Mejju 2006, il-Kunsill adotta r-Regolament tal-Kunsill (KE) Nru 764/2006 (1) dwar il-konklużjoni ta' Ftehim ta' Assoċjazzjoni fis-settur tas-sajd bejn il-Komunità Ewropea u r-Renju tal-Marokk (“il-Ftehim”). Il-Ftehim sussegwentement ġie mġedded b'mod taċitu.

                     (2)

                     L-aħħar Protokoll li jimplimenta l-Ftehim u li jiffissa l-opportunitajiet tas-sajd u l-kontribuzzjoni finanzjarja previsti fih skada fl-14 ta' Lulju 2018.

                     (3)

                     Fis-sentenza tagħha fil-kawża C-266/16 (2) b'risposta għal talba għal deċiżjoni preliminari dwar il-validità u l-interpretazzjoni tal-Ftehim u tal-Protokoll ta' Implimentazzjoni tiegħu, il-Qorti ddeċidiet li la l-Ftehim u lanqas il-Protokoll ta' Implimentazzjoni tiegħu ma japplikaw għall-ilmijiet li jmissu t-territorju tas-Saħara tal-Punent.

                     (4)

                     L-Unjoni ma tippreġudikax l-eżitu tal-proċess politiku dwar l-istatus finali tas-Saħara tal-Punent li qed iseħħ taħt l-awspiċji tan-Nazzjonijiet Uniti, u hija rriaffermat kontinwament l-impenn tagħha għal soluzzjoni tat-tilwim fis-Saħara tal-Punent, li bħalissa huwa elenkat min-Nazzjonijiet Uniti bħala territorju mhux awtonomu u li huwa amministrat prinċipalment mir-Renju tal-Marokk. Hija tappoġġa bis-sħiħ l-isforzi li saru mis-Segretarju Ġenerali tan-Nazzjonijiet Uniti u tal-mibgħut personali tiegħu biex jgħin lill-partijiet jaslu għal soluzzjoni politika ġusta, dejjiema u aċċettabbli b'mod reċiproku li tippermetti l-awtodeterminazzjoni tal-poplu tas-Saħara tal-Punent bħala parti mill-arranġamenti konformi mal-finijiet u l-prinċipji tal-Karta tan-Nazzjonijiet Uniti kif stabbilit fir-riżoluzzjonijiet tal-Kunsill tas-Sigurtà tan-Nazzjonijiet Uniti (“KSNU”), u b'mod partikolari r-Riżoluzzjonijiet KSNU 2152 (2014), KSNU 2218 (2015), KSNU 2285 (2016), KSNU 2351 (2017) u KSNU 2414 (2018).

                     (5)

                     Jenħtieġ li jkun possibbli li l-flotot tal-Unjoni jkomplu bl-attivitajiet tas-sajd li ilhom iwettqu mid-dħul fis-seħħ tal-Ftehim, u jenħtieġ li l-kamp ta' applikazzjoni tal-Ftehim jiġi ddefinit b'mod li jinkludi l-ilmijiet li jmissu mat-territorju tas-Saħara tal-Punent. Barra minn hekk, il-kontinwazzjoni tas-sħubija dwar is-sajd hija essenzjali sabiex dak it-territorju jkun jista' jkompli jgawdi mill-appoġġ settorjali pprovdut taħt il-Ftehim, f'konformità mad-dritt tal-Unjoni dak internazzjonali, inkluż id-drittijiet tal-bniedem, u għall-benefiċċju tal-popolazzjoni kkonċernata.

                     (6)

                     Għal dak il-għan, fis-16 ta' April 2018 il-Kunsill awtorizza lill-Kummissjoni biex tibda negozjati mar-Renju tal-Marokk bil-ħsieb li jiġi emendat il-Ftehim u li jintlaħaq qbil dwar Protokoll ta' Implimentazzjoni ġdid. B'segwitu għal dawk in-negozjati, fl-24 ta' Lulju 2018 ġew inizjalati Ftehim ġdid ta' Sħubija dwar is-Sajd Sostenibbli bejn l-Unjoni Ewropea u r-Renju tal-Marokk (“il-Ftehim dwar is-Sajd”), kif ukoll Protokoll ta' Implimentazzjoni ġdid għalih, li jinkludi l-Anness u l-Appendiċijiet għal dak il-Protokoll, u l-iskambju ta' ittri li jakkumpanja l-Ftehim dwar is-Sajd li jifforma parti integra mill-Ftehim dwar is-Sajd.

                     (7)

                     L-objettiv tal-Ftehim dwar is-Sajd huwa li jippermetti lill-Unjoni u lir-Renju tal-Marokk jaħdmu flimkien aktar mill-qrib rigward il-promozzjoni ta' politika tas-sajd sostenibbli u l-isfruttament responsabbli tar-riżorsi tas-sajd fiż-żona tas-sajd definita fil-Ftehim dwar is-Sajd u li jiġu appoġġati l-isforzi tar-Renju tal-Marokk biex jiżviluppa s-settur tas-sajd u l-ekonomija blu. B'dan il-mod il-Ftehim jikkontribwixxi biex jintlaħqu l-għanijiet tal-Unjoni skont l-Artikolu 21 tat-Trattat dwar l-Unjoni Ewropea.

                     (8)

                     Il-Kummissjoni vvalutat l-impatt potenzjali tal-Ftehim dwar is-Sajd fuq l-iżvilupp sostenibbli, b'mod partikolari fir-rigward tal-benefiċċji għall-popolazzjoni kkonċernata u l-isfruttament tar-riżorsi naturali tat-territorji kkonċernati.

                     (9)

                     Konformement ma' dik l-evalwazzjoni, jidher li l-Ftehim dwar is-Sajd ikun ta' benefiċċju kbir għall-popolazzjoni kkonċernata minħabba l-impatt soċjoekonomiku pożittiv għal dik il-popolazzjoni, b'mod partikolari f'termini ta' impjiegi u investiment, u f'termini tal-impatt tiegħu fuq l-iżvilupp tas-settur tas-sajd u s-settur tal-ipproċessar tal-ħut.

                     (10)

                     Bl-istess mod, jidher li l-Ftehim dwar is-Sajd jirrappreżenta l-aqwa garanzija għall-isfruttament sostenibbli tar-riżorsi naturali tal-ilmijiet li jmissu mas-Saħara tal-Punent, peress li l-attivitajiet tas-sajd jikkonformaw mal-aqwa pariri u rakkomandazzjonijiet xjentifiċi f'dak il-qasam u huma soġġetti għal miżuri xierqa ta' monitoraġġ u ta' kontroll.

                     (11)

                     Fid-dawl tal-konsiderazzjonijiet ifformulati fis-sentenza tal-Qorti tal-Ġustizzja, il-Kummissjoni, flimkien mas-Servizz Ewropew għall-Azzjoni Esterna, ħadet il-miżuri raġonevoli u possibbli kollha fil-kuntest attwali biex jinvolvu kif suppost lill-poplu kkonċernat biex jiġi determinat il-kunsens tagħhom. Saru konsultazzjonijiet estensivi fis-Saħara tal-Punent u fir-Renju tal-Marokk, u l-atturi soċjoekonomiċi u politiċi li ħadu sehem fil-konsultazzjonijiet kienu b'mod ċar favur il-konklużjoni tal-Ftehim dwar is-Sajd. Madankollu, il-Front Polisario u xi partijiet oħra ma aċċettawx li jieħdu sehem fil-proċess ta' konsultazzjoni.

                     (12)

                     Dawk li ma aċċettawx li jieħdu sehem fil-proċess ma aċċettawx l-applikazzjoni tal-Ftehim dwar is-Sajd u l-Protokoll ta' Implimentazzjoni tiegħu għall-ilmijiet li jmissu mas-Saħara tal-Punent, għaliex ħassew, essenzjalment, li dawk l-atti jikkonfermaw il-pożizzjoni tar-Renju tal-Marokk fir-rigward tat-territorju tas-Saħara tal-Punent. Madankollu, mhemm xejn fit-termini tal-Ftehim dwar is-Sajd jew tal-Protokoll ta' Implimentazzjoni tiegħu li jimplika rikonoxximent tas-sovranità jew tad-drittijiet sovrani tar-Renju tal-Marokk fuq is-Saħara tal-Punent u l-ilmijiet li jmissu magħha. L-Unjoni ser tkompli wkoll tintensifika l-isforzi tagħha b'appoġġ għall-proċess, mibdi u mmexxi taħt il-patroċinju tan- Nazzjonijiet Uniti, ta' riżoluzzjoni paċifika tat-tilwim.

                     (13)

                     Jenħtieġ li l-Ftehim dwar is-Sajd, il-Protokoll ta' Implimentazzjoni tiegħu u l-iskambju ta' ittri li jakkumpanja l-Ftehim dwar is-Sajd jiġu ffirmati,

               ADOTTA DIN ID-DEĊIŻJONI:

            Artikolu 1
            L-iffirmar, f'isem l-Unjoni, tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Renju tal-Marokk (“il-Ftehim dwar is-Sajd”), il-Protokoll ta' Implimentazzjoni tiegħu u l-iskambju ta' ittri li jakkumpanja l-Ftehim dwar is-Sajd huwa b'dan approvat, soġġett għall-konklużjoni ta' dawk l-atti (3).

            Artikolu 2
            Il-President tal-Kunsill huwa b'dan awtorizzat jinnomina l-persuna jew persuni bis-setgħa li jiffirmaw il-Ftehim dwar is-Sajd, il-Protokoll ta' Implimentazzjoni tiegħu u l-iskambju ta' ittri li jakkumpanja l-Ftehim dwar is-Sajd f'isem l-Unjoni.

            Artikolu 3
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, id-29 ta' Novembru 2018.

                  Għall-Kunsill

                  Il-President

               M. SCHRAMBÖCK

            (1)  Regolament tal-Kunsill (KE) Nru 764/2006 tat- 22 ta' Mejju 2006 dwar il-konklużjoni ta' Ftehim ta' Assoċjazzjoni fis-settur tas-sajd bejn il-Komunità Ewropea u r-Renju tal-Marokk (ĠU L 141, 29.5.2006, p. 1).

            (2)  Is-Sentenza tal-Qorti tal-Ġustizzja tas-27 ta' Frar 2018, Western Sahara Campaign UK, C-266/16, ECLI:EU:C:2018:118.

            (3)  It-test tal-Ftehim dwar is-Sajd, tal-Protokoll ta' Implimentazzjoni għalih u tal-iskambju ta' ittri li jakkumpanjaw il-Ftehim dwar is-Sajd ser jiġi ppubblikat flimkien mad-deċiżjoni dwar il-konklużjoni tiegħu.


title: Deċiżjoni tal-Kunsill (UE) 2019/102 tal-25 ta' Ġunju 2018 dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni proviżorja ta' Protokoll għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u l-Istat ta' Iżrael, mill-parti l-oħra, biex titqies l-adeżjoni tar-Repubblika tal-Kroazja mal-Unjoni Ewropea

text:
                  24.1.2019

                  MT

                  Il-Ġurnal Uffiċjali tal-Unjoni Ewropea

                  L 21/1

         DEĊIŻJONI TAL-KUNSILL (UE) 2019/102
         tal-25 ta' Ġunju 2018
         dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni proviżorja ta' Protokoll għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u l-Istat ta' Iżrael, mill-parti l-oħra, biex titqies l-adeżjoni tar-Repubblika tal-Kroazja mal-Unjoni Ewropea
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217, flimkien mal-Artikolu 218(5) tiegħu,
         Wara li kkunsidra l-Att ta' Adeżjoni tar-Repubblika tal-Kroazja, u b'mod partikolari l-Artikolu 6(2) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u l-Istat ta' Iżrael, mill-parti l-oħra (1) (“il-Ftehim”), ġie ffirmat fi Brussell fl-20 ta' Novembru 1995. Il-Ftehim daħal fis-seħħ fl-1 ta' Ġunju 2000.

                     (2)

                     Ir-Repubblika tal-Kroazja saret Stat Membru tal-Unjoni Ewropea fl-1 ta' Lulju 2013.

                     (3)

                     F'konformità mal-Artikolu 6(2) tal-Att ta' Adeżjoni tar-Repubblika tal-Kroazja, l-adeżjoni tar-Repubblika tal-Kroazja mal-Ftehim irid ikun hemm qbil dwarha permezz ta' protokoll mal-Ftehim konkluż bejn il-Kunsill, li jaġixxi unanimament f'isem l-Istati Membri, u l-Istat ta' Iżreal.

                     (4)

                     Fl-14 ta' Settembru 2012, il-Kunsill awtorizza lill-Kummissjoni biex tiftaħ negozjati mal-Istat ta' Iżrael. In-negozjati ġew konklużi b'suċċess fit-28 ta' Settembru 2017.

                     (5)

                     L-Artikolu 7(3) tal-Protokoll jipprevedi l-applikazzjoni proviżorja tiegħu qabel id-dħul fis-seħħ tiegħu.

                     (6)

                     Jenħtieġ li l-Protokoll jiġi iffirmat, soġġett għall-konklużjoni tegħu, u applikat fuq bażi proviżorja,

               ADOTTA DIN ID-DEĊIŻJONI:

            Artikolu 1
            L-iffirmar, f'isem l-Unjoni Ewropea u l-Istati Membri tagħha, tal-Protokoll għall-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, mill-parti l-waħda, u l-Istat ta' Iżrael, mill-parti l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea, huwa b'dan awtorizzat, soġġett għall-konklużjoni tal-Protokoll.
            It-test tal-Protokoll huwa mehmuż ma' din id-Deċiżjoni.

            Artikolu 2
            Il-President tal-Kunsill huwa b'dan awtorizzat li jinnominail-persuna jew persuni li jkollhom is-setgħa li jiffirma(w) il-Protokoll f'isem l-Unjoni u l-Istati Membri tagħha.

            Artikolu 3
            Il-Protokoll għandu jiġi applikat fuq bażi proviżorja b'effett mill-1 ta' Lulju 2013, skont l-Artikolu 7(3) tiegħu, sakemm jitlestew il-proċeduri meħtieġa għall-konklużjoni tiegħu.

            Artikolu 4
            Din id-Deċiżjoni għandha tidħol fis-seħħ fil-jum tal-adozzjoni tagħha.

            Magħmul fil-Lussemburgu, il-25 ta' Ġunju 2018.

                  Għall-Kunsill

                  Il-President

               F. MOGHERINI

            (1)  ĠU L 147, 21.6.2000, p. 3.